葉尚書普光明庵
作者：呂本中
朝代：宋

paragraphs: 日月豈不明，明乃有昏晝。
四時所出火，更自表新舊。
寧知普光明，亘古不傳授。
獨照萬物表，不見所成就。
遠乃包須彌，近不間圭竇。
茫茫濁水源，我此明亦透。
尚書所居庵，草木甚癯瘦。
收藏萬丈光，歛退著懷袖。
至寶久不耀，却立萬夫後。
我願從公游，昏病方待救。
先持此微言，遠寄爲公壽。